CELEX: 32019R0368
Language: mt
Date: 2019-03-04 00:00:00
Title: Regolament ta' Implimentazzjoni tal-Kummissjoni (UE) 2019/368 tal-4 ta' Marzu 2019 li jħassar ir-Regolament ta' Implimentazzjoni (UE) Nru 444/2013 dwar il-klassifikazzjoni ta' ċerti oġġetti fin-Nomenklatura Magħquda

7.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 66/1
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/368
         tal-4 ta' Marzu 2019
         li jħassar ir-Regolament ta' Implimentazzjoni (UE) Nru 444/2013 dwar il-klassifikazzjoni ta' ċerti oġġetti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Sabiex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), huwa meħtieġ li jiġu adottati miżuri li jikkonċernaw il-klassifikazzjoni ta' ċerti prodotti.
                  
               
                     (2)
                  
                  
                     Permezz tar-Regolament ta' Implimentazzjoni (UE) Nru 444/2013 (3), il-Kummissjoni kklassifikat prodott miksub mill-fażola tas-sojja bix-xaħam imneħħi wara l-estrazzjoni taż-żejt, umbagħad estratt iżjed bl-ilma u bl-etanol biex jitneħħew il-karboidrati u l-minerali solubbli (“il-prodott ikkonċernat”) taħt is-subintestatura 2309 90 31 tan-Nomenklatura Magħquda bħala “preparazzjonijiet oħrajn ta' tip użati għal għalf tal-annimali”.
                  
               
                     (3)
                  
                  
                     F'dak li għandu x'jaqsam mal-preżenza tal-lamtu jew in-nuqqas tiegħu fi prodotti tal-intestatura 2309, din għandha tiġi aċċertata bl-applikazzjoni ta' test kwalitattiv (analiżi mikroskopika tar-reazzjoni tal-lamtu għall-jodju). Ladarba l-preżenza tal-lamtu tiġi vverifikata, il-kontenut tal-lamtu ta' kwalunkwe prodott tal-intestatura 2309 jiġi ddeterminat bl-użu tal-metodu polarimetriku (il-metodu Ewers) kif stabbilit fil-Parti L tal-Anness III tar-Regolament tal-Kummissjoni (KE) Nru 152/2009 (4). Meta l-metodu polarimetriku ma jkunx japplika, pereżempju minħabba l-preżenza f'ammonti sinifikanti tal-materjali speċifiċi elenkati fl-Artikolu 1 tar-Regolament tal-Kummissjoni (KE) Nru 121/2008 (5), irid jiġi applikat il-metodu analitiku enżimatiku stabbilit fl-Anness ta' dak ir-Regolament.
                  
               
                     (4)
                  
                  
                     Fil-mument tal-adozzjoni tar-Regolament ta' Implimentazzjoni (UE) Nru 444/2013, l-uniku metodu analitiku li kellu jiġi applikat fuq il-prodott ikkonċernat kien il-metodu polarimetriku.
                  
               
                     (5)
                  
                  
                     Bis-sentenza tagħha fil-każ C-144/15 (“Customs Support Holland BV”) (6), il-Qorti tal-Ġustizzja ddeċidiet li konċentrat tal-proteina tas-sojja li jkun ġie adattat għall-użu bħala għalf irid jiġi kklassifikat fl-intestatura 2309. F'dak il-każ, fil-proċedimenti prinċipali, il-konċentrat tal-proteina tas-sojja inkwistjoni huwa deskritt bħala sustanza miksuba mill-fażola tas-sojja mqaxxra, mitħuna u msajra bil-fwar li l-ewwel tgħaddi minn proċess tal-estrazzjoni taż-żejt u dak li jibqa' wara dan ikun l-hekk imsejjaħ dqiq tas-sojja. Dan id-dqiq jiġi sussegwentement ipproċessat bl-etanol u bl-ilma sabiex jiġi estratt ix-xaħam residwu, jitnaqqas il-kontenut tal-komponenti għajr il-proteini, prinċipalment il-karboidrati jew il-fibri alimentari, u jiġu eliminati ċerti sustanzi noċivi. Il-konċentrat tal-proteina tas-sojja miksub b'dan il-mod ma jkun fih ebda traċċa tal-etanol użat u jikkonsisti, inter alia, minn proteini u lamtu.
                  
               
                     (6)
                  
                  
                     Il-prodott inkwistjoni fil-proċedimenti prinċipali tal-kawża C-144/15 u l-prodott ikkonċernat huma suffiċjentement simili peress li t-tnejn huma prodotti tal-għalf ibbażati fuq prodotti tas-sojja, li għandhom ikunu kklassifikati fl-intestatura 2309. Fiż-żewġ każijiet, il-prodotti m'humiex residwu tal-intestatura 2304 li jirriżulta direttament mill-estrazzjoni taż-żejt tal-fażola tas-sojja iżda jirriżultaw minn proċess li minħabba fih il-materjal veġetali li minnu nkisbu l-prodotti jkun tilef il-karatteristiċi essenzjali tiegħu.
                  
               
                     (7)
                  
                  
                     Ir-Regolament ta' Implimentazzjoni tal-Kummissjoni (UE) 2017/68 (7) żied “prodotti tas-sojja” mal-lista tal-materjali tal-għalf stabbilita fl-Artikolu 1 tar-Regolament (KE) Nru 121/2008 li għalihom il-kontenut tal-lamtu tal-preparazzjonijiet ta' tip li jintużaw fl-għalf tal-annimali (l-intestatura 2309) jrid jiġi ddeterminat permezz tal-metodu analitiku enżimatiku.
                  
               
                     (8)
                  
                  
                     Għalhekk, fl-interess taċ-ċertezza tad-dritt fir-rigward tal-klassifikazzjoni tat-tariffi tal-prodotti tal-intestatura 2309 ibbażata fuq il-prodotti tas-sojja u sabiex tiġi żgurata l-applikazzjoni uniformi tan-Nomenklatura Magħquda fi ħdan l-Unjoni, ir-Regolament ta' Implimentazzjoni (UE) Nru 444/2013 għandu jitħassar.
                  
               
                     (9)
                  
                  
                     Jixraq li jiġi stipulat li, għal ċertu perjodu, l-informazzjoni vinkolanti dwar it-tariffi maħruġa abbażi tar-Regolament ta' Implimentazzjoni (UE) Nru 444/2013 fir-rigward tal-prodotti li jinsabu f'dan ir-Regolament, tista' tibqa' tiġi invokata mid-detentur skont l-Artikolu 34(9) tar-Regolament (UE) Nru 952/2013. Dak il-perjodu jenħtieġ li jkun ta' tliet xhur.
                  
               
                     (10)
                  
                  
                     Il-miżuri previsti f'dan ir-Regolament huma konformi mal-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            Ir-Regolament ta' Implimentazzjoni (UE) Nru 444/2013 jitħassar.
         
         
            Artikolu 2
            L-informazzjoni vinkolanti dwar it-tariffi maħruġa abbażi tar-Regolament ta' Implimentazzjoni (UE) Nru 444/2013 fir-rigward tal-prodotti li jinsabu f'dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta' Marzu 2019.
            
               
                  Għall-Kummissjoni,
               
               
                  F'isem il-President,
               
               Stephen QUEST
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
         
            (3)  Ir-Regolament ta' Implimentazzjoni tal-Kummissjoni (UE) Nru 444/2013 tas-7 ta' Mejju 2013 dwar il-klassifikazzjoni ta' ċerti oġġetti fin-Nomenklatura Magħquda (ĠU L 130, 15.5.2013, p. 19).
         
            (4)  Ir-Regolament tal-Kummissjoni (KE) Nru 152/2009 tas-27 ta' Jannar 2009 li jistabbilixxi l-metodi ta' teħid ta' kampjuni u analiżi għall-kontroll uffiċjali tal-għalf (ĠU L 54, 26.2.2009, p. 1)
         
            (5)  Ir-Regolament tal-Kummissjoni (KE) Nru 121/2008 tal-11 ta' Frar 2008 li jistabbilixxi l-metodu ta' analiżi għad-determinazzjoni tal-kontenut tal-lamtu fil-preparazzjonijiet ta' tip użat fl-għalf tal-annimali (kodiċi NM 2309) (ĠU L 37, 12.2.2008, p. 3).
         
            (6)  ECLI:EU:C:2016:133.
         
            (7)  Ir-Regolament ta' Implimentazzjoni tal-Kummissjoni (UE) 2017/68 tad-9 ta' Jannar 2017 li jemenda r-Regolament tal-Kummissjoni (KE) Nru 121/2008 li jistabbilixxi l-metodu ta' analiżi għad-determinazzjoni tal-kontenut tal-lamtu fil-preparazzjonijiet ta' tip użat fl-għalf tal-annimali (kodiċi NM 2309) (ĠU L 9, 13.1.2017, p. 4).